laion/Wikipedia-Exotic huggingface dataset:
არალითონები

არალითონები — ქიმიური ელემენტები, რომელთაგანაც წარმოქმნილ მარტივ ნივთიერებებს არ გააჩნიათ ლითონების დამახასიათებელი ფიზიკური თვისებები და ამასთანავე უმეტეს შემთხვევაში ამჟღავნებენ ელექტრონების მიერთების უნარს. არალითონებსა და ლითონებს შორის მკვეთრი ზღვრის გავლება არ შეიძლება, რადგან ელემენტთა პერიოდულ სისტემაში ლითონებიდან არალითონებზე გადასვლა თანდათანობით ხდება. არსებობს ელემენტები, რომელთაც აქვთ, როგორც ლითონური, ისე არალითონური თვისებები. არალითონები იკავებენ პერიოდული სისტემის მარჯვენა ზემოთა კუთხეს. შესაბამისი პერიოდების მთავარ ქვეჯგუფებში მათი განლაგება შემდეგია: გარდა ამისა, არალითონებს განეკუთვნება წყალბადი. არალითონების თვისებრივი განსაკუთრებულობა არის (ლითონებთან შედარებით) ელექტრონების დიდი რაოდენობა მათი ატომების გარე ენერგეტიკულ შრეზე. ეს განსაზღვრავს მათ უფრო მეტ შესაძლებლობას დამატებითი ელექტრონების მიზიდვისა და უფრო მეტი მჟავური აქტივობის გამოვლენას, ვიდრე ლითონებში. არალითონებს აქვს მაღალი ელექტროუარყოფითობა და მაღალი ჟანგვა-აღდგენითი პოტენციალი. არალითონების იონიზაციის ენერგიის მაღალი მაჩვენებლების გამო, მათ ატომებს შეუძლიათ კოვალენტური ბმის წარმოქმნა სხვა არალითონებსა და ამფოტერულ ელემენტებთან. ტიპური ლითონების შეერთების განსაკუთრებულად იონური ბუნებისგან განსხვავებით, უბრალო არალითონური ნივთიერებები, ასევე არალითონების კავშირებს აქვთ კოვალენტური ბუნების აგებულება. თავისუფალი სახით ყოფნა შეუძლიათ აირისებურ არალითონურ მარტივ ნივთიერებებს — ფთორს, ქლორს, ჟანგბადს, აზოტს, წყალბადს, ინერტულ აირებს, მაგარ არალითონებს — იოდი, ასტატი, გოგირდი, სელენი, ტელური, ფოსფორი, დარიშხანი, ნახშირბადი, სილიციუმი, ბორი. ოთახის ტემპერატურაზე თხევად მდგომარეობაში არსებობს ბრომი. ლითონები ქართული საბჭოთა ენციკლოპედია, ტ. 1, თბ., 1975. — გვ. 536.
ანგსტრემი

ანგსტრემი (ლათ. Ångström; აღნიშვნა: Å) — სიგრძის საზომი ერთეული, რომელიც 0,1 ნანომეტრის, ან 10 -10 მეტრის ტოლია. სახელი ეწოდა შვედი ფიზიკოსის ანდერს ანგსტრემის პატივსაცემად. 1 Å = 10-10 მ = 10-8 სმ = 0,1 ნმ. ანგსტრემი გამოიყენება ოპტიკაში, ატომურ და მოლეკულურ ფიზიკაში და სტრუქტურულ ბიოლოგიაში. უნიკოდი შეიცავს ანგსტრემის ნიშანს, როგორც ცალკე სიმბოლოს (U+212B ANGSTROM SIGN (Å)). სანტიმეტრი დეციმეტრი კილომეტრი ქართული საბჭოთა ენციკლოპედია, ტ. 1, თბ., 1975. — გვ. 440.
დეციმეტრი

დეციმეტრი (დეცი... და ...მეტრი; აღნიშვნა: დმ, dm) — მეტრული სისტემის სიგრძის ერთეული, რომელიც ტოლია 0.1 მეტრის. 1 დმ = 0.1 მ = 10 სმ = 100 მმ. კუბური დეციმეტრი, რომელიც მოცულობის ერთეულია, 1 ლიტრის ექვივალენტურია. დეციმეტრი — უცხო სიტყვათა ლექსიკონი
ბელჩერი

ბელჩერის კუნძულები – არქიპელაგი კანადაში, ქიკიქტაალუკის რეგიონში. კუნძულები მდებარეობს ჰუდსონის ყურეში და მოიცავს 3,000 კვადრატულ კილომეტერს. მნიშვნელოვანი კუნძულებია: ფლაფერტი, კუგონგი, ტუკარაკი. კუნძულები საკმაოდ მწირია ფლორითა და ფაუნით, თითქმის არცერთ კუნძულზე არ იზრდება ხეები. ბელჩერის კუნძულები ბელჩერის კუნძულები დაარქივებული 2012-09-09 საიტზე Wayback Machine.
მილიმეტრი

მილიმეტრი (მილი... და ...მეტრი; აღნიშვნა: მმ, mm) — მეტრული სისტემის სიგრძის საზომი ერთეული, რომელიც ტოლია 0.001 მეტრის. 1 მმ = 0.001 მ = 0.01 დმ = 0.1 სმ. მილიმეტრი — უცხო სიტყვათა ლექსიკონი
ვიქტორია (კუნძული)

ვიქტორია — სიდიდით მეორე კუნძული კანადაში და მერვე მსოფლიოში. მისი ფართობია 217 291 კმ²-ია. მდებარეობს არქტიკის პოლარულ სარტყელში, ნუნავუტის ტერიტორიაზე. კუნძულს სახელი ეწოდა 1839 წელს, დედოფალ ვიქტორიას პატივსაცემად. მდებარეობს კანადის ჩრდილო-დასავლეთ ტერიტორიაზე. მის დასავლეთით მდებარეობს ამუნდსენის ყურე და კუნძული ბანკსი, რომელიც ვიქტორიასგან გამოყოფილია საკმაოდ ვიწრო უელსის პრინცის სრუტით. ვიქტორია წარმოადგენს „ნახევარკუნძულების კუნძულს“, უსწორმასწორო სანაპირო ხაზით, უამრავი ნახევარკუნძულითა და უამრავი წვრილი ყურეთი. კუნძულის უმაღლესი წერტილია შალერის მთები (655 მ) სამხრეთ აღმოსავლეთ ნაწილში, რომლის სიახლოვესაც მდებარეობს კუნძულის უდიდესი ტბა — ფერგიუსონი ( 562 კვ. კმ.) 2006 წლის აღწერის მონაცემებით, ვიქტორიას მოსახლეობა შეადგენს 1 875 ადამიანს. ვიკისაწყობში არის გვერდი თემაზე: ვიქტორია (კუნძული) კუნძულის რუკა ექსპედიცია ვიქტორიაზე კუნძული ვიქტორია დაარქივებული 2012-01-18 საიტზე Wayback Machine.
საირა

საირა (ლათ. Cololabis saira) — ზღვის პელაგური თევზი მაკრელწერისებრთა ოჯახისა. სიგრძეში 38 სმ-ს აღწევს, მასით — 200 გრამს. დინგი წაგრძელებულია; ქვედა ყბა ზედაზე გრძელია. ზურგის ფარფლის უკან 5–6 დამატებითი ფარფლია, ანალურის უკან — 5–7. შეფერილია ვერცხლისფრად, ზურგი მუქია. გავრცელებულია წყნარი ოკეანის ჩრდილო-აღმოსავლეთ ნაწილში, აზიისა და ამერიკის სანაპიროებს შორის; აზიის სანაპიროზე — ოკინავიდან აღმოსავლეთ კამჩატკამდე, აღმოსავლეთ ჩინეთისა და იაპონიის ზღვების ჩრდილოეთ ნაწილების ჩათვლით. აღწევს ოხოტის ზღვის სამხრეთ ნაწილშიც. ოკეანის ეპიპელაგიალის ქარავნული თევზია. გვხვდება 8–25°C ტემპერატურაზე. გაურბის ზღვის გამტკნარებულ მონაკვეთებს. ტოფობს ოქტომბრიდან ივნისამდე (პიკი იანვარ – მარტშია). იაპონიის ზღვაში — მაისიდან ივლისამდე. ამ დროს წყლის ტემპერატურა 18–21°C-ია. ნაყოფიერება — 22 ათასი ცალი. ქვირითი ოვალური, წებოვანი და გამჭვირვალეა (1,74–2,23 მმ). ერთ თვეში ლიფსიტა 25–30 მმ-მდე იზრდება, ორ თვეში — 60 მმ-მდე. სქესობრივ სიმწიფეს 2 წელში აღწევს. ცოცხლობს 6 წლამდე. ძირითადად იკვებება პელაგიური კიბოსნაირებით (ნიჩაბფეხიანები, კრილი, ღორტავასებრნი), ქვირითითა და ლიფსიტებით. საირის კვება დამოკიდებულია მისი მიგრაციის ზონაში არსებული პლანქტონის შემადგენლობაზე და იცვლება სეზონის მიხედვით. ასრულებს გრძელ სეზონურ მიგრაციებს. შემოდგომით — ტოფობისწინა მიგრაცია, სამხრეთით კუროშიოს დინების წყლებისკენ. გაზაფხულზე — სასუქებელი მიგრაცია, ჩრდილოეთით ოიასნოს დინების წყლებისკენ. ორივე მიგრაციისას კვეთს სუბარქტიკული ფრონტის ზონას. ძვირფასი სარეწაო თევზია (რუსეთი, იაპონია, სამხრეთი კორეა, ტაივანი). აქვს ნაზი ხორცი; ხორცში ცხიმის შემცველობა 5,1-დან 27,8%-მდეა. ყველაზე ცხიმიანია სუქების პერიოდში. იაპონიაში უპირატესად ნედლად იყენებენ, რუსეთში — კონსერვის სახით. ↑ დემეტრაშვილი მ., ქართული საბჭოთა ენციკლოპედია, ტ. 8, თბ., 1984. — გვ. 665. ↑ 2.0 2.1 2.2 2.3 Промысловые рыбы России : В двух томах / под ред. О. Ф. Гриценко, А. Н. Котляра и Б. Н. Котенёва. т. 1. — М.: изд-во ВНИРО, 2006. — стр. 439–440. ISBN 5-85382-229-2.
საირმე (ცაგერის მუნიციპალიტეტი)

საირმე — ცაგერის მუნიციპალიტეტის სოფლების ზედა საირმისა და ქვედა საირმის ძველი სახელწოდება. სოფლების მახლობლად შემონახულია შუა საუკუნეების ციხე „უდაბნოს“ მონასტერი (ეკლესია, 1766; სამრეკლო, XVIII საუკუნე და სხვა ნაგებობანი, XVIII-XIX საუკუნეები). სოფელში ამზადებდნენ თიხის ჭურჭელს. ქართული საბჭოთა ენციკლოპედია, ტ. 8, თბ., 1984. — გვ. 665.
საირმე (მრავალმნიშვნელოვანი)

საირმე შეიძლება აღნიშნავდეს: საირმე — კურორტი და სოფელი ბაღდათის მუნიციპალიტეტში საირმე — სამკურნალო და სუფრის მინერალური წყალი საირმე — სოფელი ადიგენის მუნიციპალიტეტში საირმე — ისტორიული სოფელი ცაგერის მუნიციპალიტეტში
ნანომეტრი

ნანომეტრი (ნანო... და ...მეტრი; აღნიშვნა: ნმ, nm) — სიგრძის საზომი ერთეული, რომელიც ტოლია მეტრის ერთი მემილიარდედი (10–9) ნაწილისა. ნანომეტრი ერთ-ერთი ყველაზე ხშირად გამოყენებადი სიგრძის ერთეულია ძალიან პატარა მასშტაბებზე. ის 10 ანგსტრემის ტოლია. მაგალითად, ხილული სინათლის ტალღის სიგრძე შეადგენს 380 - 760 ნმ-ს, ხოლო ნახშირბადის ატომებს შორის მანძილი ალმასში 0.15 ნმ-ია. ძველად ნანომეტრის მაგივრად გამოიყენებოდა ერთეული მილიმიკრონი (საერთაშორისო სიმბოლო mµ). SI სისტემა CGS სისტემა მეტრული სისტემა მეტრი სანტიმეტრი
დუიმი

დუიმი (ნიდერლ. duim — „დიდი თითი“; inch, in ან ") — ბრიტანული და ამერიკული სიგრძის საზომი ერთეული, ტოლია 2.54 სანტიმეტრის. 1 დუიმი = 1/12 ფუტი = 1/36 იარდი = 2,54 სანტიმეტრი = 0,0254 მეტრი დუიმი აქტიურად გამოიყენება ამერიკის შეერთებულ შტატებში, დიდ ბრიტანეთში, კანადაში, ავსტრალიაში და რიგ სხვა ქვეყნებში. ქართული საბჭოთა ენციკლოპედია, ტ. 3, თბ., 1978. — გვ. 650.
იარდი

იარდი (აღნიშვნა: yd; ინგლ. yard — პირვანდელი მნიშვნელობა „ჯოხი“, „ღერო“) — სიგრძის ძირითადი საზომი ერთეული ბრიტანული და ამერიკული სიგრძის საზომთა სისტემაში. ტოლია 0.9143992 მეტრის ინგლისში და 0,9144018 მეტრი აშშ-ში (ისეთი გაზომვებისას, რომლებიც განსაკუთრებით დიდ სიზუსტეს არ მოითხოვს, იარდის მნიშვნელობად მიღებულია — 0,9144 მ). 1 იარდი = 3 ფუტი = 36 დუიმი = 0.9144 მეტრი. წინანდელ რუსულ საზომთა სისტემაში: 1 იარდი = 3/7 საჟენი = 9/7 არშინი. ქართული საბჭოთა ენციკლოპედია, ტ. 5, თბ., 1980. — გვ. 60. ↑ Bennett, Keith (2004), Bucher, Jay L., რედ., The Metrology Handbook, Milwaukee, WI: American Society for Quality Measurement, p. 8, ISBN 978-0-87389-620-7. ↑ Walford, Edward (1878), Old and New London, VI, http://www.british-history.ac.uk/report.aspx?compid=45276.
In the Flesh

In the Flesh შეიძლება ნიშნავდეს: In the Flesh – Live — როჯერ უოტერსის საკონცერტო ალბომი და ფილმი „In the Flesh?“ და „In the Flesh“ — პინკ ფლოიდის სიმღერები ალბომიდან The Wall In the Flesh Tour — პინკ ფლოიდის 1977 წლის საკონცერტო ტურნე In the Flesh — როჯერ უოტერსის 1999-2002 წლების საკონცერტო ტურნე
მელეკეოკი

მელეკეოკი (ინგლ. Melekeok, პალ. ენა Melekeok) — შტატი პალაუს რესპუბლიკაში. მდებარეობს კუნძულ ბაბელდაობზე. მელეკეოკის შტატში მდებარეობს მიკრონეზიაში ყველაზე დიდი მტკნარი ტბა ნგარდოკი ნიანგ ლათ. Crocodylus porosus-ის მცირე პოპულაციით. შტატის სანაპიროზე ბინადრობენ ზვიგენების იშვიათი სახეობები, რომლებიც მთავრობის მეთვალყურეობის ქვეშაა აყვანილი. ხელუხლებელი ველური ბუნება და ქვიშოვანი პლაჟები კარგი სტიმულია ტურიზმის განვითარებისთვის. შტატის მოსახლეობა 2015 წლის აღწერის მიხედვით შეადგენს 277 ადამიანს. მათ შორის სოფელ მელეკეოკში ცხოვრობს 271 ადამიანი. შტატში ასევე მდებარეობენ სოფლები ერტონგი, ნგებურჰი, ნგერემეჰელუჰი, ნგერმელეჰი, ნგერუბესანგი, ნგერულინგი. 2006 წელს ამავე შტატში სოფელ მელეკეოკიდან ორ კმ-ში აშენებულ სოფელ ნგერულმუდში გადაიტანეს ქვეყნის დედაქალაქი. შტატის გუბერნატორს ლაზარუს კოდეპს აქვს რეზიდენცია სოფელ მელეკეოკში. შტატის მოსახლეობა დაკავებულია სოფლის მეურნეობით, თევზჭერით, ტურისტული ბიზნესით. Seacology Melekeok State Project დაარქივებული 2009-08-20 საიტზე Wayback Machine. ↑ მოსახლეობის 2015 წლის აღწერა ↑ მოსახლეობის 2015 წლის აღწერა (statoids)
Bart the Genius

„Bart the Genius“ — სერიალ „სიმფსონების“ პირველი სეზონის მეორე ეპიზოდი, რომელიც ეთერში 1990 წლის 14 იანვარს გავიდა. ეს იყო სერიალის პირველი ეპიზოდი, რომელშიც გამოყენებული იქნა სიმფსონების ცნობილი მუსიკალური შესავალი. ამ ეპიზოდში ბარტ სიმფსონი ითვისებს მარტინ პრინსის, თანაკლასელის ტესტს და შედეგად ბარტს დიდი ინტელექტის მქონე ბიჭუნად ჩათვლიან. ეპიზოდში პირველად ჟღერს ბარტის ცნობილი ფრაზა "ჩემი შორტებიც გიღეჭია" (Eat my shorts). Bart the Genius — კინოფილმების ინტერნეტ მონაცემთა ბაზა (ინგლისური)
მაკენზი

მაკენზი (ფრანგ. Fleuve Mackenzie) — უგრძესი მდინარე კანადაში. სათავეს იღებს დიდი მონების ტბის დასავლეთ ნაწილში. საბოლოოდ მდინარე ჩაედინება ჩრდილო ყინულოვან ოკეანის ბაფინის ზღვაში. მაკენზის უდიდესი ნაწილი მიედინება კანადის ჩრდილო-დასავლეთი ტერიტორიის ნაწილზე. მაკენზის გააჩნია უამრავი დიდი და მცირე შენაკადი. მდინარის სიგრძე შეადგენს 1738 კილომეტრს, ხოლო მისი აუზი ფართობი შეადგენს 1 805 200 კმ³-ს. მდინარე პირველად აღმოჩენილი იქნა ალექსანდრე მაკენზის მიერ 1789 წელს. სწორედ მის პატივსაცემად ეწოდა სახელი მაკენზი. Information and a map of the Mackenzie's watershed დაარქივებული 2005-04-06 საიტზე Wayback Machine. Canadian Council for Geographic Education page with a series of articles on the history of the Mackenzie River დაარქივებული 2010-09-20 საიტზე Wayback Machine. . Atlas of Canada's page devoted to Arctic rivers of Canada დაარქივებული 2006-05-07 საიტზე Wayback Machine. . MAGS: Daily Discharge Measurements.
ნიკოლოზ პიმონენკო

ნიკოლოზ პიმონენკო (უკრ. Пимоненко Микола Корнилович; დ. 9 მარტი, 1862, კიევი — გ. 26 მარტი, 1912, კიევი) — უკრაინელი ფერმწერი. სწავლობდა პეტერბურგის სამხატვრო აკადემიაში (1882–1884), იყო ვლადიმერ ორლოვსკის მოწაფე. ასწავლიდა კიევის ხატვის სკოლაში (1884–1900), "პერედვიჟნიკების" ამხანაგობის წევრი (1899; 1893 წლიდან ექსპონენტი). მის სურათებში პოეტურადაა წარმოსახული უკრაინელი ხალხის ყოფა და შრომა. პიმონენკოს სურათებში ჟანრული სცენები ხშირად ერწყმის პეიზაჟს ("ჭექა-ქუხილის წინ" (1906), უკრაინის ხელოვნების მუზეუმი, კიევი). შექმნა აგრეთვე დრამატული, მამხილებელი სურათები ("ფანატიზმის მსხვერპლი" (1899), ხარკოვის ხელოვნების მუზეუმი). უკრაინული ღამე ფანატიზმის მსხვერპლი ვიკისაწყობში არის გვერდი თემაზე: ნიკოლოზ პიმონენკო ქართული საბჭოთა ენციკლოპედია, ტ. 8, თბ., 1984. — გვ. 64.
მონების დიდი ტბა

მონების დიდი ტბა (ფრანგ. Grand lac des Esclaves) — მეორე უდიდესი ტბა კანადის, ჩრდილო-დასავლეთ ტერიტორიაში, ტბა მდებარეობს კანადის უდიდესი დიდი დათვის ტბის სამხრეთით. მონების დიდ ტბას ფართობის მხრივ მსოფლიოში მეცხრე ადგილი უკავია. ტბის ზედაპირის ფართობი შეადგენს 28 930 კმ²-ს. აქედან გამოედინება მრავალი დიდი და მცირე მდინარე, მათგან აღსანიშნავია კანადის ყველაზე გრძელი მდინარე მაკენზი; მონების დიდ ტბაში ჩაედინება მონების მდინარე. ამ ტერიტორიაზე უძველესი დროიდან სახლობდნენ ადგილობრივი ინდიელები. მონების დიდი ტბა ინგლისურმა ექსპედიციამ აღმოაჩინა 1771 წელს. მსოფლიოს უდიდესი ტბების სია მონების დიდი ტბის ჩრდილოეთ ტერიტორიები კანადის ბუნებრივი რესურსები დაარქივებული 2011-09-29 საიტზე Wayback Machine.
Give Peace a Chance

„Give Peace a Chance“ — ჯონ ლენონის მიერ დაწერილი (ავტორებად მითითებულები არიან ლენონი–მაკ-კარტნი) და იოკო ონოსთან ერთად მონრეალის Queen Elizabeth Hotel-ში შესრულებული სიმღერა. გამოცემული 1969 წელს Plastic Ono Band-ის მიერ, სინგლზე, იგი არის ლენონის პირველი ოფიციალური სოლოსინგლი. ჯონი ამ დროს ჯერ ჯგუფ The Beatles-ის წევრი იყო და მის ხელში სიმღერა იქცა ანტისაომარ ჰიმნად, რაც დაემთხვა ვიეტნამის ომს. სიმღერამ Billboard Hot 100-ში #14 პოზიცია დაიკავა, ხოლო ბრიტანეთის სინგლების ჩარტში #2 იყო. ↑ ნორმან, ფილიპი (2008). John Lennon: The Life. Doubleday Canada, გვ. 608. ISBN 978-0-385-66100-3.
ამელი

ამელი (ფრანგ. Le Fabuleux Destin d'Amélie Poulain, ქართ. ამელი პულენის განუმეორებელი ბედი) — 2001 წლის რომანტიკული კომედია, რომლის რეჟისორია ჟან-პიერ ჟენე. ფილმი არის თანამედროვე პარიზული ცხოვრების უცნაური გამოსახვა, რომელიც ხდება უბან მონმარტრში და გვიყვება მორცხვი ოფიციანტის ისტორიას, რომლის როლსაც ოდრი ტოტუ თამაშობს და რომელიც გადაწყვეტს უკეთესობისაკენ შეცვალოს მის ირგვლივ მყოფი ხალხის ცხოვრება, სანამ თავისივე მარტოობას ებრძვის. ფილმი ფრანგული და გერმანული კომპანიების ერთობლივი თანამშრომლობით შეიქმნა. „ამელი" გახდა საუკეთესო ფილმი ევროპული კინოს დაჯილდოებაზე, მიიღო ოთხი სეზარი (მათ შორის: საუკეთესო ფილმისათვისა და საუკეთესო რეჟისორისათვის), ორი ბაფტა (მათ შორის: საუკეთესო სცენარისათვის) და იყო წარდგენილი ოსკარის ხუთ ნომინაციაზე. BAFTA საუკეთესო ორიგინალური სცენარი: ჟან პიერ ჟენე, გიიომ ლორენი საუკეთესო დიზაინი: ალინ ბონეტო სეზარი სეზარი საუკეთესო რეჟისორისთვის: ჟან პიერ ჟენე „ამელი“ — კინოფილმების ინტერნეტ-მონაცემთა ბაზა (ინგლისური) „ამელი“ — Allmovie-ზე „ამელი“ — Box Office Mojo-ზე „ამელი“ — Rotten Tomatoes ჟან-პიერ ჟენე განიხილავს ფილმს
Cold Turkey

Cold Turkey — ჯონ ლენონის სიმღერა. მან ის დაწერა ჯგუფ The Plastic Ono Band-ში მოღვაწეობისას. პირველად ამ სიმღერის შესრულება მოხდა კანადის ქალაქი ტორონტოში. მოგვიანებით უკვე ეს სიმღერა შევიდა ჯონ ლენონის საკონცერტო ალბომ Live Peace In Toronto 1969. ამ სიმღერას ჯონ ლენონთა ერთად სხვა ცნობილი მომღერლებიც ასრულებდნენ ტორონტოს კოცერტზე, მათგან აღსანიშნავია ერიკ კლეპტონი (სოლო გიტარა), კლაუს ფორმანი (ბასი), ალან უაიტი (დასარტყმელი საკრავები) და დამატებითი ვოკალისტი იოკო ონო. სიმღერა სინგლის სახით გამოიცა 1969 წლის ოქტომბერში და ეს იყო ჯონ ლენონის მეორე სოლო სინგლი ("Give Peace a Chance" იყო პირველი სინგლი). ამ პერიოდისთვის ლენონ/მაკ-კარტნის პარტნიორობა დასრულებული იყო და ჯონ ლენონს ახალი სოლო კარიერა დაწყებული ჰქონდა. ეს სიმღერა ჩაწეილი იქნა ები-როუდის სტუდიებიში. ამ პერიოდისთვის უკვე ჯონ ლენონი აქტიურადაა ჩართულია პაცეფისტურ საქმიანობაში, ის პროტეტს გამოთქვამდა დიდი ბრიტანეთის ინსპირირებით დაწყებულ ნიგერიის სამოქალაქო ომზე, ლენონი ასევე თავის უკმაყოფილებას გამოთქვამდა ამერიკელების მიერ დაწყებულ ვიეტმანის ომზე. ანტი ომის პროპაგანდა ლენონის სიმღერებში, ბლომადაა. ეს სიმღერა შევიდა ლენონის 1972 წლის ექსპერიმენტული ხასიათის მქონე ალბომ Some Time in New York City, ამ ალბომში შესულ სიმღერების უმრავლესობაში ჯონთან ერთად სხვა ცნობილი მომღელებიც მონაწილეობდა მთ შორის აღსანიშნავია კიტ მუნი, ჯორჯ ჰარისონი და ერიკ კლეპტონი. ეს სიმღერა ასევე შევიდა ჯონ ლენონის 1975 წელს გამოშვებულ პირველ კრებულ Shaved Fish-ში. 2005 წელს ჟურნალმა Q-მ, სიმღერა "Cold Turkey" მოათავსა 74 პოზიციაზე, 100 საუკეთესო გიტარის კომპოზიციაში. ჯონ ლენონი - Cold Turkey ↑ De Nederlandse Top 40, week 50, 1969. დაარქივებულია ორიგინალიდან — 2008-05-08. ციტირების თარიღი: 5 დეკემბერი, 2008 (2008-12-05). ↑ everyhit.com search results. ციტირების თარიღი: 5 დეკემბერი, 2008 (2008-12-05). ↑ Allmusic - John Lennon - Billboard Singles. ციტირების თარიღი: 5 დეკემბერი, 2008 (2008-12-05).
(Just Like) Starting Over

(Just Like) Starting Over — ჯონ ლენონის სიმღერა, რომელიც შესულია მომღერლის უკანასკნელ ალბომში Double Fantasy. B-მხარეს არის იოკო ონოს სიმღერა Kiss Kiss Kiss. სიმღერა ჩაწერილი იქნა 1980 წლის 24 ოქტომბერს, სიმღერის ჩაწერა მიმდინარეობდა დიდ ბრიტანეთსა და აშშ-ში და გამოიცა, მომღერის მკვლელობიდან რამდენიმე თვით ადრე. სიმღერამ გამოშვებისთანავე უდიდესი მოწონება დაიმსახურა, მან ამერიკის ჩარტებში #1 ადგილი დაიკავა (როდესაც ჯონ ლენონს ტყვია ესროლეს ნიუ-იორკში 1980 წლის 8 დეკემბერს, ამ სიმღერას ამ პერიოდში #3 პოზიცია ეკავა ჩარტებში, მას ეს პოზიცია რამდენიმე კვირა განმავლობაში დარჩა.) დიდ ბრიტანეთში ამ სიმღერამ #8 ადგილი დაიკავა, ლენონის მკვლელობის შემდეგ ამ სიმღერამ დიდ ბრიტანეთში #1 ადგილი დაიკავა. 1981 წლისათვის ჯონ ლენონის 3 საუკეთესო სიმღერას შორის ერთ-ერთი სწორედ (Just Like) Starting Over იყო. ეს სიმღერა დღემდე უდიდესი პოპულარობით სარგებლობს. Just Like Starting Over
Happy Xmas (War Is Over)

„Happy Xmas (War Is Over)“ — ჯონ ლენონის და იოკო ონოს საშობაო სიმღერა. იგი შეიქმნა იმ დრო, როდესაც ლენონი ჯგუფ Plastic Ono Band-ში მოღვაწეობდა. სიმღერა ჩაიწერა Record Plant East-ში, ნიუ-იორკში, 1971 წლის ოქტომბერში, ფილ სპექტორის პროდიუსერობით. სიმღერა ვიეტნამის ომის წინააღმდეგ იყო მიმართული და ანტისაომარი მოძრაობი ჰიმნად იქცა. იგი შემდგომში მრავალმა ცნობილმა თუ არაცნობილმა მომღერალმა შეასრულა, მათგან აღსანიშნავია - სელინ დიონი, The Fray, ტარია ტურუნენი, ჯგუფი Maroon 5 და სხვები. ინფორმაცია საიტზე Discogs
ლორენცის ძალა

ლორენცის ძალა — ძალა, რომლითაც ელექტრომაგნიტური ველი მოქმედებს წერტილოვან მუხტზე. SI სისტემის ერთეულებში ელექტრული ველისა და მაგნიტური ველის მეშვეობით ის შემდეგნაირად გამოისახება: F = q ( E + v B ) {\displaystyle F=q(E+vB)} , სადაც F {\displaystyle F} არის ძალა (ნიუტონებში) E {\displaystyle E} არის ელექტრული ველის დაძაბულობა (ვოლტი/მ ერთეულებში) B {\displaystyle B} არის მაგნიტური ინდუქცია (ტელსებში) q {\displaystyle q} არის ნაწილაკის მუხტი (კულონებში) v {\displaystyle v} არის ნაწილაკის მყისიერი სიჩქარე (მ/წმ ერთეულებში) ვექტორ პოტენციალისა და ელექტრული პოტენციალის მეშვეობით ლორენცის ძალა ასე ჩაიწერება: F = q ( − ∇ ϕ − ∂ A ∂ t + v ( ∇ A ) ) , {\displaystyle \mathbf {F} =q(-\nabla \phi -{\frac {\partial \mathbf {A} }{\partial t}}+\mathbf {v} (\nabla \mathbf {A} )),} სადაც: ∇ და ∇ × აღნიშნავს შესაბამისად გრადიენტისა და როტორის ოპერატორებს, A {\displaystyle A} და ϕ {\displaystyle \phi } არის შესაბამისად მაგნიტური ვექტორ პოტენციალი და ელექტრული პოტენციალი, რომლებიც E და B ველებთან დაკავშირებულია შემდეგი თანაფარდობებით E = − ∇ ϕ − ∂ A ∂ t {\displaystyle \mathbf {E} =-\nabla \phi -{\frac {\partial \mathbf {A} }{\partial t}}} B = ∇ × A . {\displaystyle \mathbf {B} =\nabla \times \mathbf {A} .} ეს განტოლებები ვექტორული განტოლებებია, ანუ მასში შემავალი სიდიდეები (F, E, v, B, A) ვექტორული სიდიდეებია. ლორენცის ძალის გამოსახულებიდან გამომდინარეობს, რომ დადებითად დამუხტული ნაწილაკი ელექტრული ველის (E) გავლენით აჩქარდება E-ს მიმართულებით, ხოლო მაგნიტური ველის (B) გავლენით იმოძრავებს როგორც v ასევე B-ს მიმართულებების პერპენდიკულარულად მარჯვენა ხელის წესის შესაბამისად (ამ წესის მიხედვით თუ მარჯვენა ხელის ცერს დავიჭერთ v-ს პარალელურად, ხოლო საჩვენებელ თითს B-ს პარალელურად, მაშინ ნაწილაკზე მოქმედი მაგნიტური ძალა მიმართული იქნება დიდი თითის პარალელურად). ლორენცის ძალის გამოსახულებაში პირველ წევრს (qE) ჰქვია ელექტრული ძალა, ხოლო მეორე წევრს (qv × B) მაგნიტური ძალა. ზემოთ მოყვანილი ლორენცის ძალის გამოსახულება სამართლიანი SI სისტემის ერთეულებში, რომელიც ფიზიკური ერთეულების ყველაზე პოპულარული სისტემაა ექსპერიმენტატორებს, ინჟინრებსა და ტექნიკურ მუშაკებს შორის. გაუსის ერთეულთა სისტემაში, რომელიც ხშირად გამოიყენება თეორიული ფიზიკის სხვადასხვა დარგებში, ლორენცის ძალის გამოსახულებას შემდეგი სახე აქვს F = q c g s ⋅ ( E c g s + v c B c g s ) . {\displaystyle \mathbf {F} =q_{cgs}\cdot (\mathbf {E} _{cgs}+{\frac {\mathbf {v} }{c}}\mathbf {B} _{cgs}).} სადაც c არის სინათლის სიჩქარე ვაკუუმში. ქართული საბჭოთა ენციკლოპედია, ტ. 6, თბ., 1983. — გვ. 293. ↑ ეს განმარტებები ეყრდნობა ჰელმჰოლცის თეორემას. ვინაიდან divB = 0 (გაუსის კანონი მაგნეტიზმისთვის), ჰელმჰოლცის თეორემის თანახმად შეიძლება განმარტებული იქნას ვექტორული ველი A (მაგნიტური ვექტორ პოტენციალი), ისეთი რომ B = ∇ × A.
ლიბიური დამწერლობა

ლიბიური დამწერლობა (ასევე ძველი ლიბიური ან ნუმიდური) — ანბანური დამწერლობა, რომელიც დაახლოებით ძვ. წ. III საუკუნუნიდან ახ. წ. III საუკუნემდე ჩრდილოეთ აფრიკის დიდ ტერიტორიაზე გამოიყენებოდა ძველი ლიბიური ენისათვის. ლიბიური დამწერლობა სავარაუდოდ ფინიკიურისაგან განვითარდა. მისგანაა განვითარებული ტუარეგის ხალხების მიერ გამოყენებული ანბანი — ტიფინაღი, რომლის სახელიც შესაძლოა ფინიკიური ეტიმოლოგიისა იყოს. დღემდე ცნობილია 1200 ნიმუში ლიბიური დამწერლობისა, რომლებიც ხმელთაშუა ზღვის, ნილოსის, ნიგერისა და კანარებს შორისაა ნაპოვნი. ყველაზე დიდი ოდენობით მოიპოვება დღევანდელი ტუნისის ტერიტორიასა და ალჟირის მოსაზღვრე რეგიონებში. ამასთანავე გამოიყოფა ორი ძირითადი განსხვავებული ჯგუფი: აღმოსავლური ვარიანტი, რომლის გავრცელების დასავლეთი საზღვარი ალჟირში მდებარეობს და დასავლური ვარიანტი, რომელიც მეტ ასო-ნიშანს მოიცავს, ვიდრე აღმოსავლური ვარიანტი. მაშინ, როდესაც შრიფტის დასავლური ვარიანტი მხოლოდ ვარაუდის დონეზეა გაშიფრული, აღმოსავლური ვარიანტის ასო–ნიშანთა გამოთქმები თითქმის სრულადაა ამოცნობილი. იგი წარმოადგენს კონსონანტურ დამწერლობას, რომელსაც ხმოვანთა ნიშნები არ მოეპოვება. დამახასიათებელი არაა ასევე გაორმაგება. წერის მიმართულებაც ერთიანი არაა. J.-B. Chabot: Recueil des inscriptions libyques. Imprimerie Nationale, Paris 1940. G. Camps: Écriture libyque. In: Encyclopédie Berbère. Aix-en-Provence 1984, S.2564-2573. ISBN 2-85744-201-7 http://www.inalco.fr/crb/libyco_berbere/libyco_berbere.htm დაარქივებული 2010-01-13 საიტზე Wayback Machine. http://ennedi.free.fr/tifin.htm
Instant Karma!

„Instant Karma!“, აგრეთვე ცნობილი როგორც „Instant Karma! (We All Shine On)“ — ინგლისელი მუსიკოს ჯონ ლენონის სიმღერა და მესამე სოლო სინგლი, რომელიც გამოვიდა 1970 წელს. ეს სიმღერა ერთ-ერთი პირველი სოლო სიმღერაა „Imagine“-ის და „Give Peace a Chance“-ის შემდეგ. სიმღერის პროდიუსერია ფილ სპექტორი. ჯგუფ Plastic Ono Band-თან ამ სიმღერის ჩაწერაში სხვა ცნობილმა შემსრულებლემაც მიიღეს მონაწილეობა. მათ შორის იყვნენ ბილი პრესტონი (პიანინო), კლაუს ფორმანი (ბას-გიტარა და ბეკ-ვოკალი), ალან უაიტი (დასარტყმელი საკრავები). ჯორჯ ჰარისონი სიმღერაში უკრავს ელექტრო გიტარაზე და ასრულებს ბეკ-ვოკალს. ჩაწერაში მონაწილეობა აგრეთვე მიიღო იოკო ონომ, როგორც ბეკ-ვოკალისტმა. სიმღერამ ფრანგულ ჩარტში მან #1 აგილი დაიკავა, აშშ-ს ბილბორდის ცხელი ასეულში კი – #3. „Instant Karma!“ მოხვდა გაერთიანებული სამეფოს სინგლების ჩარტშიც. სიმღერის ტექსტი[დაარქივებული] საიტზე MetroLyrics ↑ American single certifications – Lennon, John – Instant Karma. ამერიკის ხმისჩამწერი კომპანიების ასოციაცია. საჭიროების შემთხვევაში, უნდა აირჩიოთ Advanced, შემდეგ Format, შემდეგ Single, და ბოლოს - SEARCH
Mother (ჯონ ლენონის სიმღერა)

Mother — ბრიტანელი მუსიკოსის ჯონ ლენონის სიმღერა. სიმღერა შესულია მომღერლის 1970 წელს გამოშვებულ პირველ სოლო ალბომში John Lennon/Plastic Ono Band. ეს სიმღერა ალბომში პირველია, ალბომის გამოშვებიდან რამდენიმე დღის შემდეგ გამოიცა სიმღერა "Mother"-ის სინგლი. ეს სიმღერა ასევე შევიდა 1975 წელს ჯონ ლენონის მიერ გამოშვებულ, პირველ კრებულ Shaved Fish და 1997 წელს გამოშვებულ კრებულ Lennon Legend: The Very Best of John Lennon-ში. სინგლად გამოშვების გამო სიმღერა მნიშვნელოვნად შემცირდა მისი ხანგრძლივობა შეადგენს (3:38 წუთს), მაგრამ ალბომში ის კვლავ ძველი სახითაა. ჯონ ლენონის სიმღერა "Mother" მიეძღვნად, დედამის ჯულია ლენონის ხოვნას, რომელიც ქუჩაში მანქანის დაჯახების შედეგად გარდაიცვალა. ჯონმა დედას სხვა ცნობილი სიმღერებიც მიუძღვნა, მათგან აღსანიშნავია, The Beatles-ში ყოფნისას დაწერილი სიმღერა "Julia" და "My Mummy's Dead". ეს სიმღერა სხვა ცნობილმა მომღელებმაც შეასრულეს, მათგან აღსანიშნავია ბარბრა სტრეიზანდის შესრულებული "Mother". 1971 წელს ბარბარას მიერ გამოცემულ ალბომში Barbra Joan Streisand შევიდა ეს სიმღერა. ეს სიმღერა ასევე შესულია ჯონ ლენონის საკონცერტო ალბომ Live in New York City-ში. ამ სიმღერის შექმნაში ჯონ ლენონს სხვა ცნობილი მომღერლებიც მიეხმარნენ. სიმღერა "Mother"-ის შექმნაზე მუშაობდნენ: ჯონ ლენონი - ვოკალი, პიანინო რინგო სტარი - დასარტყმელი საკრავები კლაუს ფორმანი - ბასი ↑ Blaney, John (2005). John Lennon: Listen To This Book. Guildford, Great Britain: Biddles Ltd., გვ. 57. ISBN 0-9544528-1-X.